Egaa kaleessa galgala yeroo qabamnee dhufne guyyaan isaa Sambata guddaa ture. Har’a immoo Wiixata waan ta’eef jaalalleenkoo Kuluuleen akkuma durii ganamaan kaatee mana barumsaa dhaqxe. Yeroo kutaa seentee iddoo ani dur taa’ee baradhu ilaaltu hiriyyaakoo Kifilee malee, ani akka hinjirre agarte. Callisteetuma hanga boqonnaatti baratte. Hanga boqonnaan ga’utti baay’ee ariifatteetti; maaliif akka ani mana barumsaa hafe gaafachuuf. Garuu Kifileenis ishii gaafachuuf baay’ee ariifateera. Akkuma bilbilli boqonnaa bilbilameen daftee fiigdee dhaqxee Kifilee cinaa teesse. “Kifilee har’ammoo maa kophaakee teessa?” jettee gaafatte. “Lakki.... Kuullee …. maaliif akkan kophaakoo taa’u iyyuu hinbeekne. Garuu si gaafachuuf waanin qajeele dhuftee ana dursite malee” jedhe innis. Bitaa ishii gale. “Jaawwaraa waliin wal hinagarree?” jette. “Lakki erga gaafa Jimaataatii halaalattuu isa argee hinbeeku” jedhe. “Toleka, waan hundaafuu hiriyyaa isaa mucaa isa ollaa isaa Tokkummaatiin gaafadheen dhufa” jettee Kifilee biraa gad baate_ gara daree Tokkummaa dhaquuf. 52 Iddoo daree Tokkummaa geessee gara kutaa keessa yeroo ol ilaaltu barattoonni hunduu gad yaa’anii ala jiru_ dareen dabtara barattootaa malee barataan tokkollee keessa hinjiru. Namtokkollee daree keessa hinjirani. Duubatti deebitee barataa balbala fuullee dhaabatu tokko itti siqxe. “Obboleessa dareenkee asii?” jettee gaafatte. Silaa amalliifi dubbiin ishii hundatti mi’aawa. “Eeyyee asi, garuu maal barbaadde?” jedhe, baratichi balbala fuullee dhaabataa ture. Waan danda’u yoo ta’e ishii gargaaruuf kan ka’e fakkaata. “Lakki…. homaa miti. Mucaa dareekee_Tokkummaan iddoo taa’u natti agarsiifta jedheen malee” jette. “Iddoo taa’umsa isaa illee sitti agarsiisuu nan danda’a, garuu Tokkummaan har’a mana barumsaa wan hindhufneef qaamaan isa argachuu hindandeessu” jedhe. “Akkasii…. inni hindhufne taanaan guyyaa biraa isa argachuu nan danda’a. Guddaa galatoomi” jettee biraa deemte. Gara daree ishiitti deebitee xiqqoo yaadaan bir’atte_ yaa garaa jaalalaa. Waan bare fakkaata gidiraa ani keessa jiru. Mana barumsaa ishii ooltee galgala yeroo galtu karaa manakoo gortee ana gaafatte. “Lakki….. innoo balbala kana hinmul’atu” jedhan warri mana naaf kireessan. Silaa duraanuu manakoo malee mana Tokkummaa waan hinbeekneef ofirra garagaltee gara mana ishiitti kutte_Kuluuleen. Durumaanuu bor irbaata waliin nyaanna jennee beellama walii waan qabnuuf erga galtee xiqqoo boqottee booda irbaata hojjechuu eegalte. Tokkummaanis isa 53 waliin dhufuu danda’a jettee waan shakkiteef irbaata nama sadii ga’u mi’eessitee hojjechuuf olii gadi kurkuraa oolteetti. Yeroo aduun dhihuu jala ga’e waan hunda qopheessitee ammamoo amma dhufu jettee sagalee keenya eeguuf alatti osuma gurra qensituu lafti dukkanaa’e. Ishiinis erga wal barree jaalala waliin jalqabnee asitti guyyaa ani dhufa jedhee hafee beeku, yoon hafes ergan hafee sa’aa beellamaa sana dabarsee, ariitiin dhaqee sababaan itti hafe ishiitti himu beekti malee, waan akkanaa kaniin ishii mudachiisee beeku waan hinjirreef baay’ee natti mufatte_ garaa ishiitti. “Mucaan kun maal jechuu isaati? Irbaata waliin nyaanna na jedhee cirumayyuu mana barumsaa hafee oolee ammas manakoo hafuu isaatii?” jettee ofitti odeessiti. Isa gaafa jalqabaa keessikeefi dubbiin afaankee yoo tokko ta’e waan gargar nu baasu hinjiru jette yaadatte. Deebitee immoo jaalala anaafi ishiin waliif qabnu waan dhamdhamtee beektuuf, “garuu dhuguma hanga ammaa Jaawween anaan beellamee mana ormaa taa’a natti hinfakkaatu. Mucaan kun nagaa miti tayinnaa?” jettee osuma yaadaan battee dhootuu halkan waariin ga’ee hirribni fuudhee bade_ osuma waan kurkurtee qopheessaa oolte afaaniin hinqabiin. 